Aꞌngô gui dânj ni̱ ni̱kï̱nꞌ ñûn Juan,
ngà huìj nej sí gaꞌnaꞌ ga̱huin chru̱n riñan sôꞌ.
Ni̱ nga giniꞌin sôꞌ aché nun Ma̱ꞌan Jesús hiuj dânj,
ni̱ gataj sôꞌ:
—Si-Ma̱tsï̱j Ma̱ꞌan Ñaꞌanj an aché nun hiuj nânj na̱nj ánj.
Ni̱ nga gunïn nguèj sí gaꞌnaꞌ ga̱huin chru̱n riñan Juan nej nuguanꞌ nânj,
ni̱ ginikòꞌ nguèj sôꞌ gaꞌanj nguèj sôꞌ rukû Ma̱ꞌan Jesús.
Ni̱ nanikàj Ma̱ꞌan Jesús giniꞌhia riñan nguèj sôꞌ ni̱ gata:
—Ahuin si nanaꞌhuiꞌ nguèj suj ràꞌaj.
Ni̱ gataj nguèj sôꞌ:
—Rabí (nuguanꞌ nânj ruhuaj ga̱ta Maestrûj),
dànèꞌ nne Ma̱ꞌân rèꞌ ràꞌaj.
Ni̱ gata gu̱nïn nguèj sôꞌ:
—Ga̱ꞌna̱ꞌ nguèj suj ni̱ gi̱ni̱ꞌin nguèj suj ñan nné.
Ni̱ gaꞌanj nguèj sij nngaj ni̱ giniꞌin nguèj sij ñan nne,
ni̱ gane nguèj sij gui dânj ñan nne Ma̱ꞌan;
dadinꞌ gàꞌ gisîj agaꞌ gaꞌânj neꞌ niìn.
Andrés huin dinḯn Simón Pedro,
huin ꞌngo̱ nguèj sí gunïn gaꞌmin Juan,
ni̱ ginikòꞌ nguèj sôꞌ rukú Ma̱ꞌan Jesús gaꞌanj nguèj sôꞌ.
Ni̱ ganariꞌ si̱nï̱n sôꞌ dinḯn sôꞌ Simón,
ni̱ gataj sôꞌ:
—Ganariꞌ nej ñûnj Ma̱ꞌan Mesías —ni̱ nuguanꞌ nânj ruhuaj ga̱ta,
Ma̱ꞌan Cristo.
Ni̱ ni̱ka̱j sôꞌ dinḯn sôꞌ Simón gaꞌnaꞌ sôꞌ riñan Ma̱ꞌan Jesús.
Ni̱ giniꞌhiaj Ma̱ꞌan Jesús riñan Simón ni̱ gata gu̱nïn sôꞌ:
—Sòꞌ huin Simón,
ni̱ huînꞌ daꞌní Jonás;
ni̱ si-yu̱guît ga̱huin Cefas —ni̱ Cefas ruhuaj ga̱ta,
Pedro.
Aꞌngô gui dânj ni̱ ganï̂n ruhuâ Ma̱ꞌan Jesús gàꞌan riñan hioꞌó Galilea,
ni̱ ganariꞌij Felipe,
ni̱ gata gu̱nïn sôꞌ:
—Gi̱nikôꞌ sòꞌ rukú.
Ni̱ yiñán Felipe huin yumanꞌ snàꞌànj gùꞌnàj Betsaida,
yumanꞌ snàꞌànj huin yiñán Andrés ngà Pedro.
Ni̱ ganariꞌ Felipe Natanael ni̱ gataj sôꞌ:
—Ganariꞌ nej ñûnj Ma̱ꞌan Jesús nne ruhuâ yumanꞌ Nazaret,
sôꞌ huin daꞌní José,
sôꞌ ràyìꞌì gachrûn sachij Moisés riñan si-ley Ma̱ꞌan Ñaꞌanj an,
dadinꞌ huê dànanj gachrûn nej sôꞌ gataj dàj ga̱huin.
Ni̱ gataj Natanael:
—Ga̱ꞌhue ga̱hui̱ ꞌngo̱ sa hua̱ hueꞌê ruhuâ yumanꞌ Nazaret na̱nj nîꞌ.
Ni̱ gataj Felipe:
—Ga̱ꞌna̱ꞌ sòꞌ ni̱ gi̱niꞌînꞌ àj nï̂n.
Ni̱ nga giniꞌin Ma̱ꞌan Jesús si ꞌna̱ꞌ nichì Natanael riñanj,
ni̱ gata gu̱nïn sôꞌ:
—Hiuj nânj ꞌnaꞌ ꞌngo̱ sí Israelita dagahuin yàngàꞌ,
ni̱ nitaj sa digañuꞌunj un nun ruhuâ nimân sôꞌ mánj.
Ni̱ gataj Natanael gu̱nïn Ma̱ꞌan Jesús:
—Dànèꞌ giniꞌîn rèꞌ ñùnj ràꞌaj.
Nanikàj Ma̱ꞌan Jesús ni̱ gata gu̱nïn sôꞌ:
—Nga nï̀nꞌ ga̱chin gàkï̀nj Felipe ga̱ꞌna̱ꞌ riñânj,
ni̱ gàꞌ giniꞌín sòꞌ nga nikïnꞌ riki chrun îgu.
Nanikàj Natanael ni̱ gataj sôꞌ:
—Rabí,
sòꞌ huin Daꞌní Ma̱ꞌan Ñaꞌanj an;
ni̱ Ma̱ꞌan rèꞌ huin Rey ni̱ka̱j su̱n riñan hioꞌó Israel.
Nanikàj Ma̱ꞌan Jesús ni̱ gata:
—Guendâ gatâ:
Si giniꞌín si ni̱kï̱nꞌ riki chrun îgu,
ni̱ rayiꞌî dan ni̱ guyumân ruhuâꞌ niꞌînꞌ ñùnj.
Sani̱ dànanj nìko doj ga̱ sa gi̱ni̱ꞌînꞌ na̱nj ánj.
Ni̱ gataj Ma̱ꞌan Jesús:
—Yàngàꞌ,
ni̱ yàngàꞌ hia nï̀nꞌ gàtà gu̱nïn nej suj:
Ni̱ gi̱ni̱ꞌin nej suj si ga̱na̱ꞌyi̱ꞌnï̱n yàtàꞌa ni̱ gi̱ni̱ꞌin nej suj si ga̱hui̱ nej ángel gunânj gi̱ꞌtsi riñan Ma̱ꞌan Ñaꞌanj an gaꞌanj ninj yàtàꞌa ni̱ ga̱na̱ni̱nj ninj ga̱ꞌna̱ꞌ ninj ñan nne Ma̱ꞌán.